Doi români au o nouă şansă la viaţă, după ce au primit organe de la un donator din Bulgaria. O echipă de medici de la Spitalul „Dr. C.I. Parhon” din Iași s-a deplasat ieri la Sofia, de unde a prelevat rinichii de la un pacient aflat în moarte cerebrală.
Coordonatorul echipei, Adelina Miron, a declarat că beneficiarii sunt un bărbat în vârstă de 39 de ani din Brăila, care făcea dializă din 2017, și o femeie de 37 de ani din Buzău, care se afla în program cronic de dializă din 2023.
În prezent, starea post-operatorie a pacienților este bună: ”Sunt într-o stare bună imediat postoperator. Este devreme să spunem cum vor evolua grefele în acest moment, dar conform premiselor, ar trebui să fie o evoluție foarte bună pentru că întregul proces de recoltare și de implant a decurs fără nicio problemă. Sunt doi primitori. Este un bărbat de 39 de ani din Brăila, care face dializă din 2017 și o femeie de 37 de ani din Buzău, care se afla un program cronic de dializă din 2023.”
Coordonatorul echipei de prelevare și transplant, Adelina Miron, a adăugat că sunt destul de rare prelevările de organe de la pacienți din alte state deoarece, în cazul acestor intervenții chirurgicale, organul prelevat trebuie transportat și transplantat într-un timp foarte scurt: ”Nu sunt foarte frecvente, dar nici rare. Cred că sunt trei sau patru până în acest moment. Centrul nostru din Iași a mai preluat la sfârșitul anului trecut niște greve din Republica Moldova.”
(Radio Iaşi/Constantin Mihai/FOTO I.G.Av, Spital Bulgaria)